ไฟแนนเชียลไดเจสต์
MAX แก้หนี้ผิดนัดคืบหน้า
21 ส.ค. 2554

MAX แก้หนี้ผิดนัดคืบหน้า
บริษัท แมกซ์ เมทัล คอร์ปอเรชั่น (MAX) เปิดเผยว่า บริษัทผิดนัดชำระหนี้กับธนาคารพาณิชย์ 3 แห่ง รวม 109.42 ล้านบาท แบ่งเป็นเงินต้น 93.92 ล้านบาท และดอกเบี้ย 15.50 ล้านบาท 
ในส่วนเจ้าหนี้รายที่ 1 ผิดนัดจำนวน 2.33 ล้านบาทนั้น บริษัทได้ทยอยชำระ 6 งวด จำนวน 0.60 ล้านบาทในไตรมาสแรก ส่วนหนี้ที่เหลือได้เสนอแนวทางการชำระแล้ว คาดว่าจะสามารถชำระได้ในสิ้นเดือน มิ.ย. 2554
ส่วนเจ้าหนี้รายที่ 2 หนี้ผิดชำระรวม 87.19 ล้านบาท ก็อยู่ระหว่างการเจรจา คาดว่าน่าจะมีแนวทางจัดการหนี้สินภายในเดือน ก.ค.ส.ค.นี้ ส่วนเจ้าหนี้รายที่ 3 ผิดนัดหนี้ 19.90 ล้านบาท น่าจะได้ข้อสรุปภายในสิ้นเดือน มิ.ย. 2554
TONHUA ไม่รู้ใครขายบิ๊กล็อต 10.42%
บริษัท ตงฮั้ว คอมมูนิเคชั่นส์ (TONHUA) ชี้แจงกรณีเกิดการซื้อขายรายใหญ่ (บิ๊กล็อต) ในหุ้นของบริษัทจำนวน 10.42% ในวันที่ 8 มิ.ย.ที่ผ่านมาว่า บริษัทยังไม่ได้รับการติดต่อจากผู้ถือหุ้นใหญ่รายใด ในปัจจุบันนางกัลยาณี กยาวัฒนกิจ และนายสมนึก กยาวัฒนกิจ ยังคงถือหุ้นในบริษัทและบริหารงานตามปกติ
การซื้อขายหุ้นบิ๊กล็อตทำให้เกิดการเก็งกำไรไล่ราคาหุ้น TONHUA ขยับขึ้นปิดที่ 6.10 บาท บวก 0.25 บาท หรือ 4.27% สวนทางตลาดหุ้นโดยรวมที่ดิ่งลงแรงถึง 20 จุด 
ฟิทช์คงเครดิตภัทรที่ A- 
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวของบริษัทหลักทรัพย์ ภัทร ที่ “A” แนวโน้มอันดับเครดิตมีเสถียรภาพและอันดับเครดิตภายในประเทศระยะสั้นที่ “F2” เนื่องจากความแข็งแกร่งในธุรกิจวาณิชธนกิจและธุรกิจนายหน้าซื้อขายหลักทรัพย์ รวมทั้งระดับเงินทุนที่แข็งแกร่ง สภาพคล่องที่อยู่ในระดับสูง และการที่บริษัทไม่มีหนี้สินที่เกิดจากการกู้ยืมเงิน 
ในขณะที่แนวโน้มอันดับเครดิตมีเสถียรภาพ พิจารณาจากความคาดหมายของฟิทช์ ว่า บริษัทจะสามารถรักษาความแข็งแกร่งในธุรกิจหลัก และระดับของเงินทุนและสภาพคล่องให้อยู่ในระดับที่แข็งแกร่งได้อย่างต่อเนื่อง แม้ว่าผลประกอบการของบริษัทอาจผันผวนตามสภาวะของตลาดหลักทรัพย์
RPC หยุดผลิตซ่อมเครื่องจักร 18 วัน
บริษัท ระยองเพียวริฟายเออร์ (RPC) กำหนดหยุดผลิต เพื่อซ่อมบำรุงเครื่องจักรตามแผนนาน 18 วัน ระหว่างวันที่ 20 มิ.ย.7 ก.ค. 2554 โดยไม่มีกระทบต่อผลประกอบการ